[image: ]БЪЛГАРСКА БРАНШОВА КАМАРА 
МАШИНОСТРОЕНЕ

    София 1000, п.к. 625, ул.”Алабин” 29; тел. 02/988 40 44, 988 27 65, 02/987 20 64 
                       e-mail: bbcm@mail.bg, bbcmb@abv.bg; http://www.bbcmb.org


За браншовата камара и дейността й за разширяване пазарите на машиностроителната продукция 



	Уважаеми дами и господа,

	Разрешете ми накратко да Ви информирам за браншовата камара. Учредена е през 1991г. заедно с други 4 браншови камари за фирми от различните подсектори на машиностроенето. Една година по-късно се обединяват в една – настоящата браншова камара.
	Браншовата камара по машиностроене е най-голямата отраслова работодателска организация в сферата на преработващата промишленост. В нея членуват основните фирми производителки от всички подсектори на машиностроенето в т.ч. фирми на чуждестранни инвеститори в областта на автомобилостроенето.
	С дейността си браншовата камара не се намесва в работата на оперативното ръководство на фирмите, а съдейства за подготовката и квалификацията на изпълнителските и инженерно-техническите кадри в съответствие със съвременните изисквания на дигитализацията, въвеждането на нови съвременни технологии за повишаване на конкурентоспособността, осигуряване на здравословни и безопасни условия на труд, подготовката на проекти по оперативни програми и редица други.
	Камарата реагира своевременно на всички въпроси, отправяни от фирмите и прави възможното за тяхното решаване в т.ч. с подкрепата на компетентните органи.
	Камарата е член на най-голямата международна работодателска организация за фирмите от металната, машиностроителната и технологичната промишленост СЕЕМЕТ, Брюксел, членовете на която произвеждат 52% от БВП на Европа и представлява 17,5 млн. работещи в тях. Освен организации от ЕС, в нея членуват и тези от Турция, Австралия и Южна Африка. СЕЕМЕТ е призната за официален партньор на ЕК.
	Към браншовата камара членуват и производителите на отливки, които са обединени в Съюз на леярите към нея. Поради тази причина камарата (съюза на леярите) членува и в европейската организация по леярство – CAEF. Годишната среща през следващата година ще бъде в България и по правило председателят на Съюза на леярите ще бъде президент на CAEF за 2023г.



За състоянието на сектора


	С приватизацията, която се проведе у нас бяха ликвидирани производства, с които страната ни се гордееше в миналото – произвеждаше 20-30% от световното производство на кари, над 80 хил. броя годишно,  металорежещи машини, електротелфери, автобуси, товарни камиони, трактори и друга селскостопанска техника. Заетите в машиностроенето до 1989г. бяха над 450 хил. души. 
	Към момента броят на заетите във фирмите е 130-140 хил. души, от които над 50% са членове на браншовата камара.
	Фирмите от подсекторите на машиностроенето сега произвеждат продукция за 10-12 млрд. лв. годишно или около и над 10% от БВП на страната.
	Както вече споменах в камарата членуват само фирми-производители и основни чуждестранни фирми, поддоставчици за автомобилостроенето, предимно големи предприятия. (Линамар Лайт Металс и ВИТТЕ аутомотив – Русе, СЕ Борднетце България – Карнобат и Мездра, Леони – Плевен, Костал България Аутомотив – Пазарджик)
	Броят на заетите в това производство е около 25 хиляди души, по данни на НОИ – т.е. става дума за работещи във фирмите на трудови договори.
	На много добро ниво сега е производството на хидравлични изделия, „ЗММ Сливен“ АД изнася универсални стругове и стругове със CNC управление в 56 страни от всички континенти, „РАИС“ ООД, Пазарджик произвежда съвременни машинни центри и непрекъснато разширява гамата на производство, разполагаме със съвременни фирми за производството на инструменти за металорежещи машини, предназначени основно за износ, електротелфери, машини и оборудване за хранително-вкусовата промишленост, дървообработващи машини, мото- и електрокари, но вече в ограничени количества, прикачна техника за селскостопански машини, отливки, части и детайли по поръчка на клиентите.
	Машиностроенето ни е експортно-ориентирано. Продукция се изнася за страни от всички континенти. Основен пазар са европейските страни и най-вече Германия.
	Отделя се голямо внимание на подготовката, квалификацията и преквалификацията на кадрите в съответствие с изискванията на дигитализацията в производството и управлението на фирмите. Работи се активно за по-пълното привеждане дейността във фирмите в съответствие с високите изисквания на Индустрия 4.0, развива се производството на мехатронни изделия, оптоелектрониката.
	През новия планов период въпросите свързани с цифровизацията са изведени като първостепенни в дейността на компетентните органи, в т.ч. на браншовата камара с цел повишаване равнището на дейността в самите фирми.
	Даваме си ясна сметка, че без нови, съвременни познания развитието на машиностроенето ни няма да има перспектива. 


Оказвано съдействие на фирмите да разширяват и укрепват бизнес контактите с чуждестранни фирми

· Браншовата камара реагира на всяко запитване от чуждестранните фирми, желаещи да установят контакти с български и го довеждаме бързо до потенциално заинтересованите български фирми;
· Поддържаме контакти с българските търговски представители в чужбина и дирекцията в министерството, отговарящо за тях.
· Съдействаме за подкрепата на ИАНМСП за организирането на търговски мисии в чужбина и участието на български машиностроителни фирми на международни технически изложения, съдействаме активно и за провеждането на такива у нас. (Пример – от 13-ти до днес в ИЕЦ се провежда специализирано машиностроително изложение Machtech &InnoTech Expo 2022 и освен, че го популяризирахме сред фирмите, бяхме и организатори на международната конференция, състояла се веднага след откриването като осигурихме и лектор от СЕЕМЕТ, Брюксел);
Темата на конференцията е актуална, защото е свързана с решаването на проблемите относно недостига на кадри, мотивацията на младите хора и обучението им по машиностроителни специалности в българските средни училища и техническите университети.
· Организирани са през годините редица посещения от браншовата камара в други страни за контакти с техни фирми и установяването на взаимно-изгодно сътрудничество;
· Независимо от съдействието, което ни оказват ИАНМСП и дирекцията към МИ при организирането на бизнес-посещения в чужбина основни действащи лица са българските търговски представители на тези страни. Те именно съдействат за осигуряване в проявата на българските посланици в тези страни, установяват предварително работни контакти с организациите домакини; При всичките посещения в годините, които никак не са малко ние сме много доволни от тяхната ангажираност;
· Поддържаме работни контакти с Българо-германската палата, в която членуват и редица машиностроителни фирми. Много близко работим с търговския отдел при австрийското посолство и други страни;
· По време на пандемията посещенията в чужбина бяха преустановени, в т.ч. отложени редица изложения и други прояви;


Проблеми пред сектора

· Високата цена на електроенергията;
Страната ни произвежда повече електроенергия отколкото потребява. Няма увеличение в себестойността на производството ѝ и повишаването идва от повишението ѝ на международния пазар. От това печелят значително без никакви допълнителни разходи частните производители на ел. енергия у нас и износителите. Високата цена на борсата е намалена за небитовите потребители, но само за сметка на свръхпечалбата на държавната АЕЦ – Козлодуй. Предишното правителство в края на мандата си възнамеряваше да завиши облагането на печалбите и при частните производители и търговци, но не им достигна време. Да се надяваме, че това ще направи новото правителство след изборите на 2-ри октомври, а вече и ЕК се произнесе по въпроса.
· Висока е много и цената на природния газ; 
· Поскъпнаха цените на металите;
· Инфлацията у нас е два пъти по-висока отколкото тази в ЕС, което принуждава работодателите да повишават и заплатите без получаването на допълнителни приходи;
· Има недостиг от квалифицирани кадри;

В заключение:

	От името на браншовата камара се обръщаме към Вас с молба:

· Въпреки тежката икономическа обстановка, породена от конфликта Украйна – Русия да съдействате за насочване фирмите от Вашите страни да разширяват контактите си с българските машиностроителни фирми. И Вие и те могат да се свързват директно с нас, да изложат изискванията си, а ние поемаме ангажимент срочно да отправяме тези запитвания до потенциално заинтересованите български фирми, за да обсъдят взаимноизгодните варианти за сътрудничество;
· Добре би било, ако в България се насочат и производители от автомобилостроенето, но не само за части, а и за съвременни електро- мобили с голям пробег. Условия за това има.
· При интерес от фирми и организации от чужбина за съвместното разработване на проекти в областта на цифровизацията, на Индустрия 4.0, а вече се говори и за Индустрия 5.0, ние с готовност бихме участвали като партньори;

Вашата подкрепа е особено важна за нас и се надяваме в бъдеще да изградим още по-задълбочени връзки в името на развитието на българската машиностроителна промишленост. 

